VENDIM

Nr. 221, datë 10.8.2026

MBI FILLIMIN E PROCEDURËS ADMINISTRATIVE PËR KËRKESËN E SHOQËRISË “3X ENERGY” SHPK, PËR LICENCIM NË VEPRIMTARINË E PRODHIMIT TË ENERGJISË ELEKTRIKE

Në mbështetje të neneve 40, pika 2, germa “a”, 41, pika 1, germa “a” dhe 136, pika 2, të ligjit nr. 59/2026, “Për sektorin e energjisë elektrike”; të neneve 4, pika 1, germa “a”, 5, pika 1, germa “a” dhe 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016; Bordi i ERE-s, në mbledhjen e tij të datës 10.8.2026, mbasi shqyrtoi relacionin me nr. 2239/1 prot., datë 5.8.2026, të përgatitur nga Drejtoria e Licencimit, Autorizimeve dhe Garancisë së Origjinës “Mbi kërkesën e shoqërisë ‘3X Energy’ sh.p.k. për licencim në veprimtarinë e prodhimit të energjisë elektrike”,
konstatoi se: 

- Shoqëria “3X Energy” sh.p.k., me shkresën e protokolluar në ERE me nr. 2239 prot., datë 27.7.2026, ka paraqitur kërkesën për licencim në veprimtarinë e prodhimit të energjisë elektrike nga centrali fotovoltaik “3X Energy Sol Park”, me kapacitet të instaluar 70 mw dhe veprat ndihmëse, me vendndodhje në zonën kadastrale nr. 3268, fshati Saver, Njësia Administrative Lushnjë, Bashkia Lushnjë, qarku Fier.

- Në këtë aplikim shoqëria ka kërkuar, gjithashtu, përfshirjen e veprave ndihmëse (sistemet e akumulimit), duke sqaruar se ato nuk synojnë rritjen e kapacitetit të prodhimit apo injektimit në rrjet, por optimizimin e operimit të centralit fotovoltaik.
- Referuar nenit 51, pika 3, të ligjit nr. 59/2026, “Për sektorin e energjisë elektrike”, parashikimet për njohjen e impianteve të depozitimit të energjisë lidhen me impiantet që janë në zhvillim ose në operim pa licencë për depozitimin e energjisë në datën e hyrjes në fuqi të ligjit, sipas licencës ekzistuese. 

- Ministria e Infrastrukturës dhe Energjisë (MIE), me shkresën nr. 4755/1 prot., datë 29.7.2026, ka bërë me dije se çdo ndryshim në projekt, përfshirë shtimin e veprave ndihmëse apo njësive të depozitimit të energjisë elektrike, duhet të trajtohet në përputhje me kushtet kontraktuale dhe kuadrin rregullator në fuqi.

- Për sa i përket sistemeve të akumulimit të energjisë elektrike të parashikuara nga shoqëria si vepra ndihmëse të centralit fotovoltaik, Bordi vlerëson se kjo pjesë e kërkesës nuk mund të konsiderohet e përfshirë në objektin e kësaj procedure për licencimin në veprimtarinë e prodhimit të energjisë elektrike, për sa kohë që shoqëria nuk disponon një licencë dhe çështja e trajtimit të këtyre impianteve, në raport me dispozitat e ligjit nr. 59/2026, kushtet kontraktuale të projektit dhe aktet administrative përkatëse, është objekt i sqarimit institucional. Për rrjedhojë, sistemet e akumulimit të energjisë elektrike, të paraqitura nga shoqëria “3X Energy” sh.p.k., si vepra ndihmëse të centralit fotovoltaik, nuk përfshihen në objektin e licencimit të filluar me këtë vendim. Trajtimi i tyre do të bëhet në vijim, në përputhje me kuadrin ligjor dhe rregullator në fuqi, në konsideratë të qëndrimit institucional të Ministrisë së Infrastrukturës dhe Energjisë.

- Nga shqyrtimi i aplikimit, në referencë të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, rezulton se:

Përputhshmëria e aplikimit me rregulloren
- Në përputhje me nenin 9, pikat 1 dhe 1.1 të rregullores, aplikuesi ka dorëzuar dokumentacionin e kërkuar për pajisjen me licencë sipas germave “a”, “b” dhe “c”, duke plotësuar formularin sipas formatit të përcaktuar në shtojcën 1.

- Në përputhje me nenin 9, pika 1.2 të rregullores, aplikuesi ka dorëzuar dokumentacionin juridik dhe administrativ të kërkuar sipas germave “a”, “c” dhe “d”.

- Në përputhje me nenin 9, pika 1.3 të rregullores, aplikuesi ka dorëzuar dokumentacionin financiar dhe fiskal të kërkuar sipas germave “a” dhe “c”.

- Në përputhje me nenin 9, pika 2 të rregullores, aplikuesi ka dorëzuar dokumentacionin specifik për licencimin në sektorin e prodhimit të energjisë elektrike sipas germave “a”, “b”, “d”, “e” dhe “f”. 

Pajisja e shoqërisë me leje dhe miratime të tjera

Shoqëria “3X Energy” sh.p.k.:

- Ka nënshkruar me MIE-n kontratën nr. 2723 rep., nr. 904 kol., në datën 8.6.2026, “Për ndërtimin, shfrytëzimin dhe administrimin e centralit gjenerues të energjisë elektrike fotovoltaike, me kapacitet prodhues 70 mw dhe veprave ndihmëse, i cili nuk është objekt koncesioni, me vendndodhje në zonën kadastrale nr. 3268, fshati Saver, Njësia Administrative Lushnjë, Bashkia Lushnjë, qarku Fier, nga shoqëria ‘3X Energy’ sh.p.k.”;
- Ka marrë miratimin paraprak për pikën e lidhjes së centralit me rrjetin e transmetimit nëpërmjet shkresës së Operatorit të Sistemit të Transmetimit (OST) sh.a. nr. 1804/1 prot., datë 11.3.2026;

- Është pajisur me VNM paraprake nr. AN140320260019, datë 2.4.2026, nga Agjencia Kombëtare e Mjedisit (AKM), për zhvillimin e projektit “3X Energy Sol Park me kapacitet të instaluar 70 mw dhe veprat ndihmëse (blloku 1 i projektit).”; VNM paraprake nr. AN010420260251, datë 10.4.2026, për zhvillimin e projektit “Ndërtimi i centralit fotovoltaik ‘3x Energy Sol Park’ me kapacitet të instaluar 70 mw dhe veprat ndihmëse (blloku 2 i projektit).”, dhe VNM paraprake nr. AN020420260020, datë 10.4.2026 për zhvillimin e projektit “Ndërtimi i centralit fotovoltaik ‘3x Energy Sol Park’ me kapacitet të instaluar 70 mw dhe veprat ndihmëse (blloku 3 i projektit).”. shoqëria ka depozituar tre VNM paraprake, pasi rezulton se projekti i centralit fotovoltaik shtrihet në tre blloqe të ndryshme në zonën kadastrale nr. 3268. Dokumentacioni mjedisor i sipërpërmendur do të vlerësohet në vijim të procedurës së licencimit në raport me objektin, kapacitetin dhe konfigurimin përfundimtar të projektit të paraqitur për licencim.

- Rezulton se shoqëria duhet të plotësojë këtë aplikim dhe me dokumentacionin si vijon:

Neni 9. Formati dhe dokumentacioni për aplikim
Pika 1. Dokumentacioni i përgjithshëm për të gjitha aplikimet për pajisje me licencë

Pika 1.2. Dokumentacioni juridik dhe administrativ
 - germa “b”: Të depozitojë dëshmitë e penalitetit të përditësuara, pasi janë depozituar jashtë afatit të përcaktuar në nenin 8, pika 3, të rregullores. 

Pika 1.3. Dokumentacioni financiar dhe fiskal
- germa “b”: Informacion mbi modalitetin e parashikuar për shlyerjen e plotë të vlerës së kontratës së sipërmarrjes, si dhe të dokumentojë investimet e kryera deri në këtë fazë prej saj në kuadër të projektit, në lidhje me pjesën e mbetur të 20% të vlerës së investimit.

Pika 2. Dokumentacioni specifik sipas tipit të licencës

2.1: Për t’u pajisur me licencë për prodhimin e energjisë elektrike, aplikuesi duhet të depozitojë gjithashtu:

- germa “c”: Të sqarojë/saktësojë kapacitetin e instaluar të centralit, i cili do të pasqyrohet dhe në miratimin përfundimtar të pikës së lidhjes/marrëveshjes respektive, që duhet të depozitohet në ERE.
Për gjithë sa më sipër, Bordi i ERE-s,

VENDOSI:

1. Të fillojë procedurën administrative për licencimin e shoqërisë “3X Energy” sh.p.k., në veprimtarinë e prodhimit të energjisë elektrike nga impianti fotovoltaik, me kapacitet të instaluar 70 mw, me vendndodhje në zonën kadastrale nr. 3268, fshati Saver, Njësia Administrative Lushnjë, Bashkia Lushnjë, qarku Fier.

2. Shoqëria “3X Energy” sh.p.k. të depozitojë në ERE dokumentacionin dhe sqarimet përkatëse të kërkuara gjatë shqyrtimit të aplikimit, në përputhje me kërkesat e legjislacionit në fuqi dhe të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”.

3. Drejtoria e Licencimit, Autorizimeve dhe Garancisë së Origjinës të njoftojë shoqërinë “3X Energy” sh.p.k. dhe Ministrinë e Infrastrukturës dhe Energjisë (MIE), për vendimin e Bordit të ERE-s.
Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

